آذربایجانین باشکندی باکی‌دا، ۱۴.جو اولوسلارآراسی بؤیوک تورک دیلی قورولتایی باشلادی.
یونوس امره انستیتوسو و تورکییه آذربایجان دوستلوق، امکداش‌لیق و دایانیشما وقفی طرفین‌دن تشکیل اولونان تدبیرین آچیلیش توپلانتیسینا تورکییه‌نین باکی ائلچیسی ارکان اؤزاورال، تشکیلاتچی قوروملارین یئتکیلیلری و آکادمیسینلر قاتیلدی.
ائلچی اؤزاورال، توپلانتی‌دا چیخیشین‌دا تورک دیلینین بیلیم دیلی حالینا گتیریلمه‌سی لازیم اولدوغونو سؤیله‌دی.
اؤزاورال، تورکجه‌نین گلیشدیریلمه‌سی اوچون تورکییه و آذربایجاندان بیلیم آداملارینین تورک دونیاسینا قارشی مسئولیتینین اولدوغونو وورغولادی.
تورکییه آذربایجان دوستلوق، امکداش‌لیق و دایانیشما وقفی باشقانی پروفسور دکتر انور حسن‌اوغلو، ۲۶ سپتامبرین عینی زامان‌دا ۱۹۳۲ده‌کی ایلک تورک دیلی قورولتایینین آچیلیش گونو اولدوغونو و تورکییه‌ده تورک دیلی بایرامی کیمی قبول ائدیلدیگینی خاطیرلاداراق فاتیلیمچیلاری قوتلادی.
تورک دیلینین تورکلری بیر بیرینه باغلایان بیر دیل اولدوغونو دئیه‌ن حسن‌اوغلو،
"بو دیل ایله میللی حسلر آراسین‌دا گوجلو باغ واردیر. دیل نه قدر گلیشیرسه میللی حسلر ده او قدر گلیشیر" دئدی.
تورکییه جمهوریتینین قوروجوسو مصطفی کمال آتاتورکون تورک دیلینی تحصیل، مدنیت و صنعت دیلی حالینا گتیرمک اوچون بؤیوک امک وئردیینی خاطیرلادان حسن‌اوغلو، گنجلرین دیله قایغی گؤسترمه‌سی لازیم اولدوغونو، تورک دیلی اوزرین‌ده آپاریلان ایشلرین آرتیریلماسی و حیات‌دا تطبیق اولونماسینین اؤنملی اولدوغونو ایفاده ائتدی.
تورکییه آذربایجان دوستلوق، امکداش‌لیق و دایانیشما وقفی باش کاتیبی پروفسور دکتر راسیم اؤزیورک، قورولتایلا تورک دیلینین زنگینلیگینی اورتایا چیخارمایی، اونو دونیا دیللری آراسین‌دا دیرینه یاراشیر یوکسک‌لییه چاتدیرمایی و تورک دیلی ایله باغلی گلیشمه‌لری دانیشمایی دوشوندوکلرینی بیلدیردی.
میللی شعورون آیاق‌دا قالماسی اوچون تورک اولوسونون دیل و تاریخ اوچون چالیشماغا مجبور اولدوغونو قید ائد‌ن اؤزیورک،
"بو گؤزل دیلیمیزی آتالاریمیزدان میراث آلمیشیق. ال اله، چییین -چییینه وئرک، دیلیمیزه صاحب چیخاق. گله‌جک نسیللریمیزه تورکه یاراشیر، ان صاف و تمیز تورکجه بوراخاق" شکلینده دانیشدی.
باکی یونوس امره انستیتوسو مودورو دکتر جیهان اؤزدمیر، یونوس امره انستیتوسونون فعالیتی حاقین‌دا معلومات وئره‌رک، فعالیتلرین‌ده تورکجه‌نین تانیدیلماسی و یایغینلاشما‌سینین بؤیوک یئره صاحب اولدوغونو بیلدیردی.
قورولتای، ۱۲۰ بیلیم اینسانینین سونوملاری ایله داوام ائتدی.
باکی یونیس امره انستیتوسو مودورلوگو یئرلشکه‌سینده ائدیلن قورولتای یارین سونا چاتاجاق.
